[{"text_idx": "#000001", "text": "Ne plu okazos la programero \u201dCentra Oficejo respondas\u201d, c\u0302ar la CO ne plu povas respondi, klarigis la estraro de UEA en Montrealo. Anstatau\u0306e okazis \u201dUEA respondas\u201d, kun c\u0302eesto de estraranoj kaj la g\u0302enerala direktoro."}, {"text_idx": "#000003", "text": "En la salono estis ankau\u0306 reprezentanto de la kongresa fako, nun ekster UEA: Peter Bala\u0301z\u030c de la organizaj\u0302o E@I. Li sidis inter la publiko, tamen komentis kelkajn demandojn."}, {"text_idx": "#000004", "text": "Lau\u0306 la estraro ne plu necesas aparte arang\u0302i la du tradiciajn programerojn \u201dLa estraro respondas\u201d kaj \u201dCentra Oficejo respondas\u201d, c\u0302ar la laboro de la Centra Oficejo s\u0302ang\u0302ig\u0302is tiel, ke g\u0302i ne plu povas respondi."}, {"text_idx": "#000005", "text": "Lau\u0306 la kongresa pos\u0302telefona apo la programero devus okazi en salono \u201dNourmon\u201d (la nomo de la salono fakte estas Nourmont), kvankam la kongresa libro indikis la g\u0302ustan salonon. La kongresa apo ne montrig\u0302is pli oportuna ol la papera libro, c\u0302ar pli frue lau\u0306 g\u0302i unu programero \u201cLa angla lingvo en Kanado\u201d lau\u0306 la apo estis nuligita \u2013 kvankam la prelego reale okazis."}, {"text_idx": "#000006", "text": "La estraranoj fieris pri tio, ke UEA jam duan fojon havis pozitivan financan rezulton en la pasinta jaro. Lau\u0306 ili la asocio nun estas survoje al financa resanig\u0302o."}, {"text_idx": "#000007", "text": "La franca c\u0302efdelegito Rene\u0301e Triolle demandis pri la Jarlibro kaj esperis, ke g\u0302i reaperos nun, kiam la financa situacio estas pli bona. Lau\u0306 Triolle la Jarlibro estus utila en publika informado pri Esperanto. Lige kun la nuligo de la jarlibro en 2018 au\u0306dig\u0302is promesoj, ke g\u0302i povus reaperi en formo de \u201dalmanako\u201d aparte mendebla, eventuale c\u0302iun duan au\u0306 trian jaron."}, {"text_idx": "#000008", "text": "Pri la eventuala reapero de la Jarlibro la estraro nun ne havis klaran respondon. Tamen unu el la c\u0302efaj eroj de la Jarlibro, la delegita reto, s\u0302ajne perdas sian rolon, c\u0302ar multaj delegitoj ricevas malmulte da petoj de membroj."}, {"text_idx": "#000009", "text": "Al demando de Francesco Maurelli pri planoj organizi hibridajn kongresojn la vicprezidanto Maia respondis, ke \u201den la horizonto estas\u201d havi c\u0302eestan Universalan Kongreson kaj ankau\u0306 virtualajn kongresojn. La unua virtuala kongreso estas planita por novembro."}, {"text_idx": "#000010", "text": "Multaj programeroj lau\u0306 la estraro estas spekteblaj rete ankau\u0306 dum tiu c\u0302i kongreso, sed limigo estas la kostoj kiujn la filmado kau\u0306zas \u2013 kaj ankau\u0306 la tempozonoj, c\u0302ar kiam la kongreso okazas en unu loko, la tempo por iu alia mondoparto ne estas oportuna, se temus pri rekta elsendo el la kongresejo."}, {"text_idx": "#000011", "text": "Lau\u0306 Amri Wandel la scienca programo estas sukcese hibridigita. Marde dum la scienca kafejo en la salono estis proksimume 40 partoprenantoj, dum rete la arang\u0302on sekvis proksimume 15 personoj. Venontjare en Torino estas plano fari la kongreson pli hibrida, c\u0302ar tie la teknikaj ebloj estas pli bonaj kaj ankau\u0306 pli malmultekostaj."}, {"text_idx": "#000012", "text": "Michel Boris Mandirola demandis pri la membronombro de UEA. Al tio Fernando Maia respondis, ke pasintjare la membronombro estis 4 400, pli alta ol en la jaro 2020, sed c\u0302i-jare la pasintjara membronombro ankorau\u0306 ne estas atingita."}, {"text_idx": "#000013", "text": "Ankau\u0306 ne estas konate, en kiu dato normale funkcianta libroservo estos en nova loko. La nuna libroservisto Ionel Onet\u0327 pensiig\u0302os jarfine. La estraro promesis informi la membrojn tiam, kiam la funkcianta libroservo estos en Slovakio."}, {"text_idx": "#000014", "text": "Multaj el la publiko plendis pro tio, ke ne c\u0302iuj laborantoj de UEA c\u0302eestas la kongreseron pri respondoj, ekzemple reprezentanto de la libroservo kaj la kasisto de UEA. Devus ebli arang\u0302i la c\u0302eeston de tiuj personoj, se oni volus tion, oni opiniis."}, {"text_idx": "#000015", "text": "La nova estraro planas uzi demandarojn al membraro por sia strategia laboro. Ankau\u0306 post la kongreso la nova kongresa fako sendos al la partoprenantoj enketilon pri la sukcesoj kaj malsukcesoj kaj pri tio, kion necesus plibonigi kaj kion eventuale forlasi el la kongresa programo."}, {"text_idx": "#000016", "text": "La nova kongresa fako ankau\u0306 malkovris siajn planojn. Estonte ne estos tiel, ke unu persono dum la tuta jaro okupig\u0302os pri la kongreso. Anstatau\u0306e la kongresa fako intencas uzi la laboron de fakuloj tiam kiam g\u0302i estos bezonata, klarigis Peter Bala\u0301z\u030c. Por la nuna kongreso la laboron faris ses personoj, el kiuj tri mem c\u0302eestas en la kongreso."}, {"text_idx": "#000019", "text": "La prezidanto ne subtenis la bug\u0302eton de TEJO"}, {"text_idx": "#000021", "text": "Mi g\u0302ojas scii, ke oni parolas pri reaperigado de la Jarlibro. Por mi, kaj supozeble ankau\u0306 por aliaj aktivuloj, la plej utila parto ne estas la delegita reto, sed la enkonduko kun informoj pri landaj kaj fakaj asocioj, UEA kaj g\u0302iaj komisionoj, akademioj, muzeoj, edukaj instancoj, radio-stacioj, ktp. Estus utila ankau\u0306 listo de Esperantaj eldonejoj. Tiuj informoj trovig\u0302as en la retejo de UEA, sed tro dise, tiel ke estas malfacile ekzemple sendi mesag\u0302on al c\u0302iuj LA (kiel mi mem faras c\u0302iujare por organizado de la Movada Foiro)."}, {"text_idx": "#000022", "text": "Krome, mi ne certas, c\u0302u la informoj en la retejo estas g\u0302isdatigitaj. Mi scias, ke la redaktoro de la Jarlibro c\u0302iujare sendis leteron al c\u0302iuj instancoj listigitaj en la enkonduko por peti informojn pri eventualaj s\u0302ang\u0302oj. Mi dubas, c\u0302u iu ankorau\u0306 faras tion."}, {"text_idx": "#000025", "text": "\"La estraranoj fieris pri tio, ke UEA jam duan fojon havis pozitivan financan rezulton en la pasinta jaro. Lau\u0306 ili la asocio nun estas survoje al financa resanig\u0302o.\""}, {"text_idx": "#000026", "text": "Rimedoj de UEA en la jaro..."}, {"text_idx": "#000027", "text": "Aplau\u0306don kaj lau\u0306dojn por la estraro kaj direktoro!\nKion tiuj id#?!*#-oj do prisilentas, estas ke la rimedoj pli-malpli duonig\u0302is."}, {"text_idx": "#000028", "text": "Do krude dirite, UEA nun elspezas nur la duonon al aktivecoj por Esperanto kaj la membraro, kompare kun la jaroj sub direktoro Buller."}, {"text_idx": "#000029", "text": "Evidente se la estraro estus maldunginta ankau\u0306 la malkompetentan direktoron Scha\u0308ffer au\u0306 ec\u0302 haltiginta pli da aktivecoj por Esperanto, la financa rezulto estintus ec\u0302 pli \"pozitiva\"."}, {"text_idx": "#000030", "text": "UEA, g\u0302ia estraro kaj direktoro farig\u0302is la \"Kompanio Trompo kaj Mensogo\".\nEn unu el la j\u0302us pasintaj komitatkunvenoj, Scha\u0308ffer proponis au\u0306tomate remembrigi kontrau\u0306 0 eu\u0306roj homojn en landoj kun malalta membrokotizo, se ili ne mem renovigas kaj pagas la membrecon.\nDo tre baldau\u0306, ankau\u0306 UEA havos multe pli da membroj, fantomaj evidente, same kiel TEJO..."}, {"text_idx": "#000031", "text": "En Lahtio oni parolis pri minacanta bankroto \u2013 kaj tiam oni nur elektis la nunan estraron. La bankroton oni do evitis. Sed estas klare, ke organizaj\u0302o kun enspezoj de 200 mil eu\u0306roj ne povas havi veran oficejon en Okcidenta Eu\u0306ropo. Kio viaopinie okazis al la enspezoj?"}, {"text_idx": "#000032", "text": "> Kio viaopinie okazis al la enspezoj?"}, {"text_idx": "#000033", "text": "Unu konkreta ekzemplo: eldonagado. La eldonagado de UEA, kiu estis enspeziga (krom kulture grava), komplete malaperis."}, {"text_idx": "#000034", "text": "Ankau\u0306 mi tion bedau\u0306ras! Sed mi supozas, ke Esperantaj libroj nur tre malofte estas enspezigaj \u2013 precipe se oni devas kovri ankau\u0306 la salajron de la eldoneja redaktoro."}, {"text_idx": "#000036", "text": "Se UEA dau\u0306re eldonus, g\u0302i certe, pro la financaj problemoj, ne planus resti dum jardeko(j), antau\u0306 ol kovri la kostojn: g\u0302i volus profiti rapide. Kaj en Esperantujo, tio ne s\u0302ajnas al mi tre probabla. Jam antau\u0306 jardekoj Ludovikito bedau\u0306ris la nelegemon de la esperantistoj; ili nun ac\u0302etas, almenau\u0306 c\u0302e UEA, multe malpli da libroj ol ec\u0302 tiam:"}, {"text_idx": "#000038", "text": "Bankroti (PIV): C\u0302esigi la pagon de siaj s\u0302uldoj pro nepagipovo leg\u0302e konstatita"}, {"text_idx": "#000039", "text": "UEA neniam ec\u0302 nur alproksimig\u0302is al bankroto. Mi citas eksan direktoron Osmo Buller, kiu estas ekonomikisto kaj konas la financojn de UEA pli bone ol iu ajn:"}, {"text_idx": "#000040", "text": "\u201dUEA nepre ne estas minacata de bankroto. La lasta estraro nur kreis tian etoson, kaj mi terurig\u0302as pensante, ke c\u0302i tiun artikolon oni legos ankau\u0306 en la bankoj de UEA. Temas pri granda malpropagando de UEA, kiu jam subfosis sian prestig\u0302on inter esperantistoj. Tio kau\u0306zis malkreskantajn membrig\u0302emon kaj alig\u0302emon al UK. Nun tio ig\u0302is konata ankau\u0306 ekster Esperantujo, kie g\u0302i farig\u0302is malpropagando de Esperanto g\u0302enerale.\u201d (Libera Folio, julio 2019)."}, {"text_idx": "#000042", "text": "\u201dAntau\u0306 20 jaroj komencig\u0302is la malmunto de la Centra Oficejo, kaj nun tiu \u201cprojekto\u201d estas preskau\u0306 finita.\u201d"}, {"text_idx": "#000043", "text": "Tio ne estas ia fantompenso de eksdungito. Ankau\u0306 ekster la Centra Oficejo multaj konscias pri monstraj manipuladoj por detrui la CO-n."}, {"text_idx": "#000044", "text": "Rilate la enspezojn, nur kelkaj ekzemploj:"}, {"text_idx": "#000045", "text": "Kompreneble, nun kiam oni detruis c\u0302ion, UEA ne plu povas havi oficejon en okcidenta Eu\u0306ropo.\nDemandu vin tamen, kial g\u0302is la emeritig\u0302o de Buller kaj dum la multaj jaroj de lia direktoreco, neniam minacis bankroto.\nNu, oni povas komplikigi la aferon, sed g\u0302i verdire estas tre simpla: Unue, Osmo Buller estis ege kompetenta direktoro male al Scha\u0308ffer, kiu tute ne estas kapabla, kaj due, neniam minacis bankroto nek dum la direktoreco de Buller, nek poste.\nEn aliaj vortoj, oni ne finance resanigis, sed ruinigis la agadon (en la plej vasta senco) por Esperanto kaj la membraro."}, {"text_idx": "#000046", "text": "Ankau\u0306 mi havas tre altan opinion pri la kapabloj kaj prudento de Osmo Buller! Pri bankrotminaco do ne temis. Sed kial falis la nombro de la membrig\u0302oj? En muitaj similaj ideaj organizaj\u0302oj oni vidas, ke novaj generacioj serc\u0302as servojn en la reto, sed ili ne kutimas alig\u0302i, membri kaj kotizi."}, {"text_idx": "#000047", "text": "Mi ne scias, c\u0302u tiu lasta frazo estas origine via, au\u0306 c\u0302u vi ripetas la mantron (kiun vi eble jam legis sed \"forgesis\"), kiun la estraro g\u0302isnau\u0306ze ripetadis."}, {"text_idx": "#000050", "text": "Dankon, s\u0302ajnas nepre leginda artikolo, mi rigardos. Ankau\u0306 en la finna movado la membronombroj falas \u2013 kaj oni serc\u0302as solvojn."}, {"text_idx": "#000051", "text": "Pri UEA mi dirus, ke se la estraro vere montris sin nekompetenta (atentu \"se\", mi ne diras jes au\u0306 ne), sed estas tamen reelektita preskau\u0306 sens\u0302ang\u0302e, tiam UEA evidente meritas g\u0302uste tian estraron..."}, {"text_idx": "#000055", "text": "C\u0302u do la membronombro falis, c\u0302ar CO ne plu proponis servojn al la membraro, c\u0302u oni povas tion montri per statistikoj? Kio kau\u0306zis kion? (Supozeble vi tamen ne asertas, ke oni intence lasis la membronombron fali nur por pravigi la forigon de CO per tio...)"}, {"text_idx": "#000056", "text": "Sen tau\u0306ga esploro kaj ekz. enketoj inter eksmembroj ne eblas diri ion kun certeco, sed estas klare, ke nur la tradiciaj servoj ne plu sufic\u0302as. Se oni ec\u0302 ne plu sufic\u0302e reklamas tiujn tradiciajn servojn, la situacio ec\u0302 pli malbonig\u0302as.\nOsmo Buller ekzemple plurfoje en la komitata listo plendis pri la, mi diru \"nereklamado de la Esperanto-libro\" dum Zamenhoftagoj:"}, {"text_idx": "#000057", "text": "Libroservo sen E(-lektronikaj) libroj kompreneble ankau\u0306 ne helpas."}, {"text_idx": "#000058", "text": "La magazino de UEA? Eble interesa por aktivuloj kaj j\u0302usaj ankorau\u0306 tre (tro?) entuziasmaj esperantistoj, kiuj volas \"vendi\" la lingvon al la tuta mondo kaj interesig\u0302as pri c\u0302io Esperanta, sed la ordinara membraro trovas malmulton en tiu magazino. Multe pli bone estus kombino de sekcioj pri-Esperantaj kaj PER-esperantaj."}, {"text_idx": "#000059", "text": "Alia granda problemo c\u0302e UEA, kion certe vi kiel lingvisto komprenos: Parolantaro de lingvo kutime ekzistas el pluraj sociaj tavoloj. Mi jam plurfoje en LF komentis, ke UEA (kaj ankau\u0306 TEJO) estas MULTE tro elitismaj. La nombro de homoj kun pli alta edukado estas MULTE pli alta en UEA kaj TEJO ol g\u0302enerale en socioj. Ankau\u0306 tio malhelpas kaj al la disvastigo de Esperanto kaj al la varbado de novaj membroj. Oni faras nenion au\u0306 tre malmulte por atingi vere c\u0302iujn sociajn tavolojn."}, {"text_idx": "#000060", "text": "Jen nur kelkaj (partaj) eksplikoj por la falo de la membronombro.\nOni devintus doni c\u0302ian atenton al tio, al la renovigo/revigligo de UEA anstatau\u0306 krei ridindan rakonton pri bankroto..."}, {"text_idx": "#000061", "text": "G\u0302uste pri tiu renovigo kaj revigligo, pri novaj ideoj, mi vidas nenion. Kaj verdire, sen Centra Oficejo, sen profesiuloj, estos malfacile realigi ion ajn. Iom signifoplena asocio ne povas funkcii nur per volontuloj."}, {"text_idx": "#000062", "text": "Oni plej ofte aligxas al asocio por la servoj, kiujn gxi proponas (dirite alimaniere, oni plej ofte aligxas al asocio se aligxi havigas avantagxojn). Estas eble, ke la manko de proponataj servoj estas parto de la problemo."}, {"text_idx": "#000064", "text": "UEA estis fondita surbaze de la konvinko ke Esperanto venkos se la Esperantistoj povos oferti inter si unikajn praktikajn servojn per tutmonda nepolitika unulingva organizaj\u0302o. La realo estis kaj estas multe pli idealisma. Nuntempe la ekzistopravigo de UEA estas la defendo de multlingveco, kiu eble inkluzivu Esperanton c\u0302e plimulto de la homaro \u2014 el la ideo de senpolitika tutmondeco farig\u0302is ideo de tutmondeco pli politika ol la monda politiko mem!"}, {"text_idx": "#000065", "text": "La perspektivo turnig\u0302is 180 gradojn, sed preskau\u0306 neniu volas tion konfesi, kaj inter la malmultaj pretantaj konfesi, neniu havas ideon kiajn konsekvencojn tio havu por UEA. Dum tiel estas, la sola ebla agadplano estas la malrapida malfondig\u0302o de la Asocio."}, {"text_idx": "#000066", "text": "Pardonu, sed via komento estas plene malserioza. Mi estas specialisto. Dum 16 jaroj mi profesie okupig\u0302as pri bilancoj de entreprenoj. Mi kontrolis la bilancon kaj spezokonton de UEA dum pluraj jaroj. La prezento estas iom malkutima; ne lau\u0306 la internacia normo pri entreprenoj. Tamen eblas diri, ke c\u0302io nun estas multege pli sana ol antau\u0306 du / tri jaroj. Vi skribas pri \u201denspezoj\u201d sed poste esprimas vin pri \u201delspezoj\u201d. Ankau\u0306 aliaj partoj de komuniko plene montras, ke vi ne estas de la fako. Asocio povas multon elspezi tute sen investi utile. C\u0302efaj elspezoj de UEA estis por oficistoj. En Brazilo estas multaj s\u0302tataj oficistoj, kiuj nenion \u201dproduktas\u201d."}, {"text_idx": "#000069", "text": "\"Do krude dirite, UEA nun elspezas nur la duonon al aktivecoj por Esperanto kaj la membraro, kompare kun la jaroj sub direktoro Buller\""}, {"text_idx": "#000070", "text": "validas, evidente kun la kompreno se UEA ne forprenus de la propra kapitalo.\nEble tiu pensosalto estis por vi tro granda \u2013 tiukaze mi pardonpetas kaj nun vi c\u0302iukaze komprenas, mi esperas."}, {"text_idx": "#000073", "text": "\"Mi entute malakceptas la vendon. La vendemuloj fajfas pri la granda simbola signifo de la domo al UEA kaj g\u0302ia membraro, ec\u0302 al esperantistoj pli vaste. La argumentado por la vendo estas pure burokratisma-librotenista kaj ignoras tiun aspekton. Mi trovas tute pravigeble elspezo fari c\u0302ion farendan en la domo por plenumi la novajn energipostulojn. Mi ne farus tion por poste vendi au\u0306 ludoni la domon, sed por plu havi g\u0302in kiel la koron de UEA, dedic\u0302ante pli da c\u0302ambroj al la biblioteko kaj arkivo kaj al esperantistaj k.a. arang\u0302oj, ankau\u0306 kun enspeziga celo.\""}, {"text_idx": "#000074", "text": "Via rigardo al la financoj de UEA estas same mallarg\u0302a, librotenista, c\u0302ar kion signifas \"pli sanaj financoj\", se tiu \"resanigo\" baze ruinigas la asocion, lasas g\u0302in sen oficejo kaj oficistoj kaj reduktas g\u0302in al ne multe pli ol fonduso c\u0302irkau\u0306 kiu flugas neofronoj?"}, {"text_idx": "#000075", "text": "Pardonu, sed mi ne interesig\u0302as pri viaj brazilaj nenionproduktantaj s\u0302tataj oficistoj."}, {"text_idx": "#000076", "text": "La oficistoj de UEA laboregis por la asocio, sed pri tio vi klare scias absolute nenion."}, {"text_idx": "#000077", "text": "Ni ne dubas, ke la financa situacio estas pli sana ol antau\u0306 nur du-tri jaroj. Sed ni ne povas ne konstati, ke tiun \"sanon\" kau\u0306zis c\u0302efe (au\u0306 nur?) la maldungo de c\u0302iuj oficistoj \u2013 por la restanta stumpo, se entute, ne plu indas uzi pluralon."}, {"text_idx": "#000078", "text": "Tio estas certe facila kaj tuja vojo draste redukti elspezojn, kaj tial s\u0302atata kaj volonte uzata de c\u0302efoj sen aparta fantazio, sed long-perspektive pli-malpli efike kontribuos al la findetruo de la tuto, c\u0302ar la fundamento (malgrau\u0306 onidira netus\u0302eblo) neniig\u0302is. Kvazau\u0306 vi havus vundon en la kruro kaj tuj fortranc\u0302us la kruron: gratulon, vi sukcesis forigi la vundon. Sed long-perspektive..."}, {"text_idx": "#000079", "text": "Konklude: UEA mortos tre sana."}, {"text_idx": "#000080", "text": "C\u0302u la homoj kaj komitatanoj ne vidas ke la estrarano Fernando Maia forprenis la monon de UEA por doni al e@i, nur por grandigi la kvanton de kongresanoj? Samklubano diris al mi kiam la UK en Montrealo estis nula en 2020 ke li ricevis mesag\u0302on de UEA kun la propono ke lia alig\u0302o por 2020 li uzu por alig\u0302i en 2022 au\u0306 donaci la monon al UEA. Li volis donaci al UEA sed lastaminute Maia konvinkis lin alig\u0302i al 2022, li estas maljuna kompatinda kaj ne komprenis bone kio okazas. Nun lia mono eniris la kason de la 107a kongreso. La estraro diris pasintjare ke, e@i ricevos sumon por organizi la kongreson KAJ procentaj\u0302on de la gajnoj, kaj nun la estraro prenas donacon por UEA kaj j\u0302etas en la kaso de la UK (c\u0302u por ke la kongreso ne estu perda?). Maia prenis monon de UEA kaj donas al e@i, malhoneste, kaj neniu vidas problemon pri tio!"}, {"text_idx": "#000083", "text": "Do Maia \"konsilas\" ne donaci monon al UEA sed anstatau\u0306e alig\u0302i al posta kongreso. Mi povus interpreti tion ne kiel misan agon de Maia sed kiel bonkoran provon, ke la koncernulo almenau\u0306 provu tiri iom da profito el sia mono anstatau\u0306 nur fordonaci g\u0302in. Sed eble mi estas tro naiva kaj indulga. C\u0302u temas pri unuopa kazo au\u0306 nur la pinto de la glacimonto?"}, {"text_idx": "#000084", "text": "Vi estas bonkora. La probleem estas, sen la fantomaj alig\u0302oj, eble la kongreso estas malprovita kaj uea devus pagi nur la fiksan sumon al e@i. Kun la fantomaj alig\u0302oj eble la kongreso estas provita kaj uea devas pagi la fiksan sumon KAJ parton de la proviton al e@i. Do, Maia ne nur ne akceptis donacon por UEA sed zorgas ke UEA devas pagi pli por e@i."}, {"text_idx": "#000085", "text": "Homoj, kiuj parolas, estas minacataj de la karaj samideanoj."}, {"text_idx": "#000089", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000090", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000093", "text": "Alig\u0302i al 400 aliaj abonantoj"}]